Nang Bakisah: Amang BBManangkap Calun Mintuha
SUANANG Yadi hanyar ja tuntung sakulah pulisi. Limbahnya, bulik ai inya ka kampung. Napa ading Galuh mahadang, dah. Bulik kada surangan pang, mambawai kawal, sambil maninting tas rangsil.
Bulik ai Suanang Yadi bajalan ka rumah. Di palingkungan jalan ampah ka rumah, Su Yadi taitihi urang bakarumbunan pina rami banar. Bagamatan Suanang Yadi mamaraki karumunan urang nitu. Diitihinya urang nang rami bakarubutan nitu tadi.
Malihat ada pulisi datang, saikung bakuciak. “Pulisiii…," Utuh Buntat sakalinya nang bakuciak. Napada, urang nang bagarumbungan nitu tadi bukahan mancincing. Ada nang bukah ka padang, ada jua nang batajun ka banyu. Ada jua nang basarusup ka bawah kulung rumah. Ada pang saikung kada singgarakan tatap haja duduk sambil bapandir, sambil manyimpuni boyang wan mamutiki duit pamainan nang ditinggalakan buhannya bukahan.
“Ayuja…, lakasi pasangi…,” jar urang tuha nang kada singgarakan pada duduk sambil mangguncang ‘dadu’ judi. Tadiam Suanang Yadi kada sing bunyian.
Diitihi bahimat lih Suanang Yadi urang tuha nitu nang jadi bandar judi dadu niti. Tadiam inya, satumat. Ditakuni ai lih nang kawal sasama pulisi tadi. “Su kanapa maka ikam badiam haja, kada manangkap urang nang manguncang dadu nitu kah. Judi nitu Su ai kada bulih…, harus ditangkap,” jar nang kawal.
Mandangar pandir nang kawal, nang kaya disambar patir di sisiangan hari Suanang Yadi ngini. Handak ditangkap lu pina katulahan. Kada ditangkap, marga inya pulisi. Sudah lulus sakulah pulisi ha pang. Badiam ai Suanang Yadi. Diitihi lih Suanang Yadi bujur-bujur. Tatap haja urang tuha nitu badiam, sambil manguncang dadu. Maginnya nang kawal sasama pulisi basuara. “Kayapa ikam ni Su. Ada nang bajudi, maka kada ditangkap. Pulisi nangapa ikam ni…,” jar nang kawal.
Maginnya nang kawal mamamai, maginnya hinip Suanang Yadi. Iya banar siput dipais. Tagal lawas kalawasan kada tahan jua pang inya. Baucap ai Suanang Yadi. Urang tuha nang manguncang dadu judi nitu tadi maka am kada tahu-tahu muha.
“Hidin nitu…,” jar Suanang Yadi wan nang kawal sasama pulisi mambisiki, “Kuitan si Galuh Bungas, calun mintuha unda. Hidin tatulian…,” jar Suanang Yadi mamadahi nang kawal sasama pulisi.[]
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn